CELEX: 32013R0386
Language: lv
Date: 2013-04-22 00:00:00
Title: Komisijas Īstenošanas regula (ES) Nr. 386/2013 ( 2013. gada 22. aprīlis ) par atsevišķu preču klasifikāciju kombinētajā nomenklatūrā

27.4.2013   
            
            
               LV
            
            
               Eiropas Savienības Oficiālais Vēstnesis
            
            
               L 117/12
            
         KOMISIJAS ĪSTENOŠANAS REGULA (ES) Nr. 386/2013
   (2013. gada 22. aprīlis)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē saskaņā ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi noteikt, ka saistošo izziņu par tarifu, ko attiecībā uz preču klasifikāciju kombinētajā nomenklatūrā izdevušas dalībvalstu muitas iestādes, bet kas neatbilst šīs regulas noteikumiem, izziņas turētājs var turpināt izmantot trīs mēnešus saskaņā ar 12. panta 6. punktu Padomes 1992. gada 12. oktobra Regulā (EEK) Nr. 2913/92 par Kopienas Muitas kodeksa izveidi (2).
            
         
               (5)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
   2. pants
   Saistošo izziņu par tarifu, ko izdevušas dalībvalstu muitas iestādes, bet kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 22. aprīlī
      
         
            Komisijas un tās priekšsēdētāja vārdā –
         
            Komisijas loceklis
         
         Algirdas ŠEMETA
      
   
   
      (1)  OV L 256, 7.9.1987., 1. lpp.
   
      (2)  OV L 302, 19.10.1992., 1. lpp.
   
      PIELIKUMS
      
                  Preču apraksts
               
               
                  Klasifikācija
                  (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Izstrādājums sastāv no 20 μg līdz 5 mg rekombinantā cilvēka glikoproteīna (laminīna) buferšķīdumā.
                  Izstrādājumu paredzēts izmantot šūnu kultivēšanas trauku pārklāšanai. Padarot šo trauku virsmu piemērotāku, lai pie tās varētu pielipt šūnas, tas kalpo par matrici cilmes šūnu audzēšanai.
                  Izstrādājums nenodrošina barības vielas cilmes šūnām, un, lai saglabātu vai audzētu cilmes šūnas, tas izmantojams kopā ar šūnu barotni.
               
               
                  3504 00 90
               
               
                  Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu un KN kodu 3504 00 un 3504 00 90 formulējumu.
                  Tā kā produkts kalpo tikai par matrici cilmes šūnu audzēšanai un to paredzēts izmantot kopā ar šūnu barotni, to nevar uzskatīt par gatavu barotni pozīcijas 3821 nozīmē (sk. arī harmonizētās sistēmas skaidrojumus par pozīciju 3821, izņēmumus).
                  Izstrādājuma klasificēšana pozīcijā 3822 nav iespējama, jo to neizmanto ne fizisko, biofizisko vai bioķīmisko procesu novērtēšanai, ne analītiskās reakcijās (sk. arī harmonizētās sistēmas skaidrojumu par pozīciju 3822, pirmo daļu).
                  Laminīni ir citādas olbaltumvielas pozīcijas 3504 nozīmē, un uz tiem neattiecas pozīcija ar konkrētāku formulējumu (sk. harmonizētās sistēmas skaidrojumu par pozīciju 3504, B punktu).
                  Tāpēc izstrādājums ir klasificējams pozīcijā 3504 pie citādām olbaltumvielām.